Guptagate: ‘Valke moet Zuma ook ondersoek’Argieffoto Die VF Plus het Woensdag die Valke versoek om die verhouding tussen president Jacob Zuma en die Gupta-familie te ondersoek. “Die bewerings van Themba Maseko, voormalige direkteur-generaal van die regering se kommunikasie-en-inligtingstelsel (GCIS), oor Zuma en die Guptas, is die eerste konkrete bewys van ŉ korrupte verhouding tussen die twee partye,” het dr. Pieter Mulder, leier van die VF Plus, gesê. Volgens Mulder het Maseko Sondag gesê Zuma het hom in 2010 kort voor die bekendstelling van die Guptas se koerant, The New Age, gebel om seker te maak hy gaan met die Gupta-broers vergader. “Tydens dié vergadering het die Guptas hom glo gevra om regeringsadvertensies na dié koerant te kanaliseer. Hy het glo geweier en is ŉ jaar later ontslaan. Dié berig het Sondag in die Sunday Times verskyn.” Mulder het gesê die VF Plus het die Valke versoek om die ondersoek te laat saamloop met die ondersoek wat dié eenheid reeds begin het teen twee van die Gupta-broers, Ajay en Atul, asook Zuma se seun, Duduzane. “Gwede Mantashe, die ANC se sekretaris-generaal, beskuldig die Guptas nou van ŉ ‘staatskaping’ en hy vra inligting daaroor. Hierdie saak kan egter nie deur die ANC alleen ondersoek word nie, omdat mense in die ANC oënskynlik betrokke is. Daarom is die Valke-ondersoek so belangrik om deursigtigheid te bewerkstellig,” het Mulder bygevoeg. Dié versoek volg nadat verskeie partye, waaronder die DA en VF Plus, die Openbare Beskermer (OB), adv. Thuli Madonsela, genader het om Zuma se verhouding met die Guptas te ondersoek. Haar kantoor het bevestig die OB gaan die tesourie vir geld vra om die ondersoek van stapel te stuur, aangesien die OB se begroting gesny is. Die regerende party het intussen Dinsdag sy eie ondersoek oor die kwessie van stapel gestuur.